Ændret forslag til EUROPA-PARLAMENTETS OG RÅDETS FORORDNING OM IMPLEMENTERING AF INTERNETTOPDOMÆNET ".EU" (forelagt af Kommissionen i henhold til EF-traktatens artikel 250, stk. 2)

Baggrund

Fremsendelse af forslaget til Rådet og Europa-Parlamentet (KOM(2000)827 endelig - 2000/0328/COD)) i overensstemmelse med traktatens artikel 175, stk. 1: 12. december 2000

Udtalelse fra Det Økonomiske og Sociale Udvalg: 28. marts 2001

Udtalelse fra Regionsudvalget: Ingen udtalelse

Udtalelse fra Europa-Parlamentet - førstebehandling: 4. juli 2001

Formålet med Kommissionens forslag

Forordningen om implementering af internettopdomænet ".EU" har til formål at give virksomheder, organisationer og enkeltpersoner et nyt domæne til registrering af navne og dermed lette adgangen til internettet. Forordningen fastsætter vilkår for implementeringen af et sådant topdomæne og fastlægger, hvilke krav og forpligtelser der skal opfyldes af den registratur, som udpeges til at organisere, administrere og styre topdomænet. Forordningen fastlægger også de generelle politiske rammer, som registraturen skal fungere under.

Kommissionens holdning til Europa-Parlamentets ændringsforslag

Ændringsforslag, som Kommissionen accepterer fuldt ud

Af de 39 ændringsforslag, som Europa-Parlamentet har fremsat, kan Kommissionen acceptere de 23, nemlig ændringsforslag 1, 2, 3, 4, 5, 7, 8, 10, 11, 12, 16, 17, 19, 21, 22, 25, 26, 28, 31, 35, 38, 39 og 40.

Ændringsforslag 1, der indeholder en ny betragtning om, at oprettelsen af internettopdomænet .EU vil styrke Den Europæiske Unions image på de globale informationsnetværk og tilføre Internettets navnesystem en merværdi som supplement til de nationale topdomæner.

Ændringsforslag 2 om en henvisning til Internettets navne- og nummerorganisation, ICANN, og dets nuværende ansvar for tildelingen af koder for topdomæner. Der henvises også til Rådets resolution af 3. oktober 2000 om gennemførelsen af de principper, der er vedtaget af det mellemstatslige rådgivende udvalg (GAC), og det nævnes, at registraturen skal indgå en aftale med ICANN.

Ændringsforslag 3, der vedrører databaser af typen "whois" og deres bidrag til at styrke brugernes tillid. Denne type databaser er en standardfacilitet i domænenavnssystemet og giver internetbrugerne grundlæggende kontaktoplysninger vedrørende domænenavns registranten.

Ændringsforslag 4, der henviser til den internationale praksis for administrationen af Internettet, som tager udgangspunkt i principperne om ikke-indblanding, selvforvaltning og selvregulering, kan accepteres, for så vidt som disse principper vil gælde for forvaltningsspørgsmål, der ikke er omfattet af denne forordning.

Ændringsforslag 5, der henviser til fællesskabsbestemmelserne om beskyttelse af personoplysninger og principperne om respekt for privatlivets fred og beskyttelse af personoplysninger.

Ændringsforslag 7, der fastsætter, at registraturen ikke skal have beføjelse til at foretage registrere underdomæner med medlemsstaternes topdomænebetegnelser. Kommissionen er enig i, at det ikke er hensigtsmæssigt, at 2.-ordensdomæner indeholder bogstavkombinationer, der ser ud til at henvise til de enkelte medlemsstater, da dette kan skabe forvirring.

Ændringsforslag 8, der forklarer, at henvisninger i forordningen til "berørte parter" omfatter virksomheder, organisationer, fysiske personer og offentlige myndigheder.

Ændringsforslag 10 (artikel 1), der fastsætter, at forordningen ikke berører ordninger i medlemsstaterne vedrørende nationale topdomæner. Disse domæner er ikke omfattet af forordningen.

Ændringsforslag 11 (artikel 2), der udvider beskrivelsen af registraturens aktiviteter, idet der henvises specifikt til de offentlige søgetjenester (også kendt som "whois-tjenester") og til driften af domænenavnsregistraturen.

Ændringsforslag 12 (artikel 2), der indeholder en definition af en "registrator".

Ændringsforslag 16 (artikel 2), der fastsætter, at registraturen skal indgå kontrakt om uddelegering af topdomænet .EU efter forudgående samtykke fra Kommissionen. Ændringsforslaget tydeliggør Kommissionens oprindelige tekst.

Ændringsforslag 17 (artikel 2), der fastsætter, at registraturen ikke må optræde som registrator.

Ændringsforslag 19 (artikel 3), der kræver, at registraturen, ud over forordningens bestemmelser, politiske retningslinjer og procedurer, også skal overholde de kontrakter, der omtales i artikel, 2 samt følge gennemskuelige og ikke-diskriminerende procedurer.

Ændringsforslag 21 (artikel 3), der går ud på at registraturen skal administrere og styre .EU-topdomænet i almenhedens interesse.

Ændringsforslag 22 (artikel 3), ifølge hvilket bestemmelsen om, at registraturen skal følge de relevante regler for offentlige indkøb, udgår. Samtidig udgår henvisningen til gennemskuelige og ikke-diskriminerende procedurer, der i overensstemmelse med ændringsforslag 19 i stedet indgår i artikel 3.

Ændringsforslag 25, 26, 28 (artikel 3), der udtrykkeligt nævner registraturens ansvar for at godkende registratorer for .EU, sikre databasens integritet samt suspendere, annullere og overføre registreringer. Disse opgaver hører normalt til en registraturs ansvarsområde.

Ændringsforslag 31 (artikel 3) om at registraturen skal fastlægge registreringspolitikken på områder, der ikke er omfattet af de generelle politiske retningslinjer. Kommissionen er enig i, at registraturen bør være hovedansvarlig for fastlæggelse af registreringspolitikken, bortset fra de forvaltningspolitiske retningslinjer i artikel 4.

Ændringsforslag 35 (artikel 4), der kræver, at den udenretslige procedure for tvistbilæggelse skal løse konflikter "hurtigt", og at denne procedure gennemføres gratis eller for et gebyr, der blot dækker omkostningerne.

Ændringsforslag 38 (artikel 4), der vedrører spørgsmålet om en politik for domænenavne, der er blevet "bona vacantia". Udtrykket "den nationale bedste praksis" i dette ændringsforslag bør imidlertid erstattes af "bedste praksis", således at der henvises til bedste praksis på både nationalt og internationalt plan.

Ændringsforslag 39 (artikel 5) præciserer Kommissionens forslag, idet det fastsættes, at Kommissionen midlertidigt - indtil direktivet om fælles rammebestemmelser for elektroniske kommunikationsnet og -tjenester træder i kraft - bistås af det udvalg, der er nedsat ved Rådets direktiv 90/387/EØF om oprettelse af det indre marked for teletjenester ved gennemførelse af tilrådighedsstillelse af åbne net, ONP [1].

[1] EFT L 192, 24.7.1990, s. 1.

Ændringsforslag 40 (artikel 6), der fastsætter, at Kommissionen jævnligt skal forelægge rapporter om .EU-topdomænets drift for Parlamentet og Rådet.

Ændringsforslag, som Kommissionen accepterer delvist eller i princippet

Ændringsforslag 9 og 13

Hvad angår indkaldelsen af interessetilkendegivelser og offentliggørelse heraf i De Europæiske Fællesskabers Tidende, kan Kommissionen acceptere ændringsforslag 9 og 13 i princippet, dvs. på den betingelse, at kun henvisningen i ændringsforslag 13 bibeholdes, mens henvisningen i ændringsforslag 9 udgår. Kommissionen går fuldt ud ind for gennemskuelighed i proceduren og støtter en indkaldelse af interessetilkendegivelser i EFT. Men i øvrigt vil selve forordningen blive offentliggjort i EFT, og yderligere omtale kan måske opnås mere effektivt ad andre veje (f.eks. offentliggørelse på Kommissionens officielle websted).

Kommissionen kan acceptere en del af ændringsforslag 9, nemlig det første punktum: "Formålet med denne forordning er at implementere topdomænet .EU inden for Det Europæiske Fællesskab", samt henvisningen i slutningen af ændringsforslaget til de "generelle" politiske rammer.

Ændringsforslag 14

Kommissionen er enig i princippet om, at registraturens aktiviteter ikke bør medføre omkostninger for Kommissionen og kan derfor acceptere dette ændringsforslag i princippet, dvs. med følgende omformulering: "Alle omkostninger i forbindelse med organisation, administration og styring af topdomænet .EU afholdes udelukkende af registraturen". Denne omformulering er nødvendig for at undgå forvirring på grund af henvisningen til Kommissionens "tjenester", samt for at tydeliggøre hensigten med ændringsforslaget.

Ændringsforslag 18

Kommissionen er enig i, at registraturen skal rådføre sig bredt med internetsamfundet, men det er uklart, hvilken rolle et politisk rådgivende udvalg, der nedsættes ved denne forordning, skal spille, set i forhold til Kommissionens og medlemsstaternes rolle på det forvaltningspolitiske område og til registraturens pligt i henhold til artikel 3 til at høre de berørte parter. Desuden er det tvivlsomt, om et sådant politisk rådgivende udvalg ville være i overensstemmelse med procedurerne for udøvelse af de gennemførelsesbeføjelser, der tillægges Kommissionen. Kommissionen kan således acceptere princippet om, at registraturen hører et rådgivende organ, men vil omformulere ændringsforslaget som en tilføjelse til ændringsforslag 8 som følger: "Registraturen kan oprette et rådgivende organ til at foretage sådanne høringer".

Ændringsforslag 20

Kommissionen er enig i, at registraturen bør identificere og anvende bedste praksis for organisation, administration og styring af .EU-topdomænet, men udgangspunktet bør ikke begrænses til det nationale plan. Derfor kan Kommissionen acceptere følgende formulering: "Under hensyntagen til bedste praksis skal registraturen:"

Ændringsforslag 29

Kommissionen har accepteret ændringsforslag 35 om, at politikken og proceduren for udenretslig bilæggelse af tvister om domænenavne og intellektuel ejendomsret skal løse konflikter hurtigt og gennemføres gratis eller for et gebyr, der blot dækker omkostningerne. Derfor kan princippet i ændringsforslag 29 også accepteres, men Kommissionen mener, at ændringsforslag 35 dækker dette princip. Kommissionen går ind for, at registraturen gennemfører en sådan politik og kan derfor acceptere ændringsforslaget, hvis det omformuleres som følger: "gennemføre politikken for udenretslig tvistbilæggelse og indføre en procedure for hurtig bilæggelse af tvister mellem indehavere af domænenavne om navnerelaterede rettigheder, herunder intellektuel ejendomsret, samt tvister vedrørende registraturens individuelle afgørelser. Denne politik vedtages i overensstemmelse med artikel 4 og under iagttagelse af anbefalingerne fra Verdensorganisationen for Intellektuel Ejendomsret (WIPO). Politikken skal give parterne tilstrækkelige proceduremæssige garantier og må ikke udelukke muligheden for at gå til domstolene. "

Ændringsforslag 30 og 36

Kommissionen er enig i, at en adfærdskodeks kan være et nyttigt element i en registreringspolitik og kan acceptere en henvisning til en adfærdskodeks i princippet, men vil omformulere ændringsforslaget som en tilføjelse til ændringsforslag 4 som følger: "Implementeringen af topdomænet .EU bør ske under hensyntagen til bedste praksis og bygge på frivillige retningslinjer eller adfærdskodekser, hvor det er hensigtsmæssigt."

Ændringsforslag 32

Kommissionen er enig i, at først-til-mølle-princippet er den fremgangsmåde, registraturen principielt bør følge, undtagen i spørgsmål, der er falder ind under de forvaltningspolitiske retningslinjer i artikel 4. Kommissionen kan acceptere en henvisning til ovennævnte fremgangsmåde som en tilføjelse til forslagets artikel 3, stk. 3: "Medmindre andet er fastsat i denne forordning eller i de forvaltningspolitiske retningslinjer, gennemføres registreringerne efter "først-til-mølle"-princippet."

Kommissionen erkender, at der er behov for en trinvis gennemførelse af registreringen af domænenavne af hensyn til indehaverne af ældre rettigheder, der er anerkendt eller fastlagt i medfør af national ret og/eller fællesskabsretten, og derfor kan Kommissionen acceptere en del af ændringsforslag 32, dog med følgende omformulering: "Registraturens registrering af domænenavne kan gennemføres på en trinvis måde for at give indehaverne af ældre rettigheder, der er anerkendt eller fastlagt i medfør af national ret og/eller fællesskabsretten, en passende midlertidig mulighed for at registrere deres navne." I hvilket omfang indehaverne af ældre rettigheder, der er anerkendt ved national ret og/eller fællesskabsretten, samt offentlige organer tilbydes en midlertidig registreringsmulighed, skal fastlægges som et led i strategien for forebyggelse af spekulation i og misbrug af registrering af domænenavne.

Ifølge ændringsforslaget skal registreringen ikke give registranten nogen juridiske rettigheder, og registraturen pådrager sig intet juridisk ansvar, hvis dens registrering af et bestemt navn utilsigtet udgør et brud på tredjeparts rettigheder. Kommissionen mener imidlertid, at registreringen af et navn i det mindste bør give registranten brugsret til navnet, og at registraturens erstatningsansvar i forvejen vil være dækket af gældende ret eller kontraktbestemmelserne.

Ændret forslag

Under henvisning til EF-traktatens artikel 250, stk. 2, ændrer Kommissionen sit forslag i overensstemmelse med det ovenstående.